Wagte keer 2 vermeende kitsbank-rowers aan | Netwerk24
Deur André Damons 02 November 2018 11:40
Veiligheidswagte het Vrydagoggend 'n vermeende rower gewond en nog een aangekeer nadat hulle 'n vrou by 'n kitsbank in die Bloemfonteinse middestad beroof het.
Die rowers het probeer vlug nadat hulle die vrou van haar bankkaart beroof het, maar is deur die veiligheidswagte aangekeer.
Konst. Peter Kareli, polisiewoordvoerder, sê 'n vrou het omstreeks 06:30 by 'n kitsbank by Hoffmanplein probeer geld onttrek toe twee mans haar bankkaart geroof en weggeloop het.
Die veiligheidswagte, wat spesifiek ontplooi is om rooftogte by kitsbanke en in die middestad te bekamp, het die twee mans vinnig sien wegloop en het hulle gekonfronteer.
'n Struweling het ontstaan en een van die vermeende rowers het bo-op een veiligheidswag gesit, waarna die wag sy pistool uitgehaal en 'n skoot afgetrek het.
Die rower is in sy been getref.
Volgens Kareli het die ander wag die tweede vermeende rower aangekeer voor hy kon weghardloop.
Paramedici van ER24 het die gewonde man op die toneel behandel.
Kareli sê die man is onder polisiebewaking in die Pelonomi-hospitaal opgeneem terwyl sy makker in die selle by die Parkweg-polisiekantoor aangehou word.
Hulle sal na verwagting Maandag op 'n aanklag van roof in die landdroshof verskyn.
Die polisie het op die veiligheidswag se vuurwapen beslag gelê en ondersoek 'n klag van poging tot moord.